钦定古今图书集成/理学汇编/学行典/第134卷 > 刘勰新论 > 《随时》
## 钦定古今图书集成/理学汇编/学行典/第134卷 > 刘勰新论 > 《随时》

时有淳浇，俗有中外，不可以一道治，不得以一体齐
也。故无为以化三皇之时，法术以御七雄之世，德义
以柔中国之心，政刑以威外国之性，故《易》贵随时，礼
尚从俗，适时而行也。霜风惨烈，周弃不蓺禾；炎气赫
曦，曹明不制裘，知时不可也。贸章甫者不造闽越，衒
赤舄者不入跣。知俗不宜也。故救饿者以圆寸之
珠，不如与之橡。贻溺者，以方尺之玉，不如与之短
绠。非橡绠之贵，而珠玉之贱，然而美不要者，各在其
所急也。方于饥溺之时，珠玉宁能救生死哉？是以中
河失船，一瓠千金。贵贱无常，时使然也。昔秦攻梁，惠
王谓孟轲曰：“‘先生不远千里，辱幸敝邑’。今秦攻梁，先
生何以御乎？”孟轲对曰：“昔太王居邠，狄人攻之，事之
以玉帛，不可。太王不欲伤其民，乃去邠之岐。今王奚
不去梁乎？”惠王不悦。夫梁所宝者国也。今使去梁，非
不能去也，非今日之所宜行也。故其言虽仁义，非惠
王所须也，亦何异救饿而与之珠，拯溺而投之玉乎？
秦孝公问商鞅治秦之术，鞅对以变法峻刑，行之三
年，人富兵强，国以大治，威服诸侯。以孟轲之仁义，论
太王之去邠，而不合于世用；以商君之浅薄，行刻削
之苛法，而反以成治。非仁义之不可行，而刻削之为
美。由于淳浇异迹，则政教宜殊，当合纵之代，而仁义
未可全行也。故明镜所以照形，而盲者以之盖卮；玉
笄所以饰首，而秃妪以之桂杙。非镜笄之不美，无用
于彼也。庖丁解牛，适俗所倾；朱泙屠龙，无所用功。苟
乖世务。虽有妙术。归于无用。故《老聃》至西戎而效。
言夏禹入裸国，忻然而解裳，非欲忘礼，随俗宜也。墨
子俭啬而非乐者，往见荆王衣锦吹笙，非苟违性，随
时好也。鲁哀公好儒服而削，代君修墨而残，徐偃王
行仁而亡，燕哙为义而灭。夫削残亡灭，暴乱之所招，
而此以仁义、儒、墨而遇之，非仁、义、墨、儒之不行，行非
于时之所致也。